Genre: Other

Celoten »pulmo tim« Kliničnega oddelka za pljučne bolezni in alergijo Interne klinike in vodstvo Univerzitetnega kliničnega centra Ljubljana so se razveselili donacije družbe Bankart, procesiranje plačilnih instrumentov, d.o.o., Ljubljana. <p/> S pomočjo donacije Bankarta so v KO za pljučne bolezni in alergije obnovili pomemben del opreme za izvajanje bronhoskopij (procesor, svetlobni vir, monitor, adapter za kamero). Oprema je bolj sodobna, bolj zmogljiva in bolj kompatibilna z ostalimi napravami, tako da bodo z njeno pomočjo lahko izvajali bronhoskopije na najvišji strokovni ravni. Bronhoskopija (invazivna metoda za pregled in odvzeme tkiva iz spodnjih dihal in pljuč) je ena izmed najpomembnejših preiskav, ki jih uporabljajo v diagnostiki različnih bolezni (pljučni rak, sarkoidoza, druge bolezni pljučnega tkiva …). Na Kliničnem oddelku za pljučne bolezni in alergije naredijo na leto okoli 700 takih preiskav. Aparature, potrebne za to preiskavo, se z leti izrabijo in tudi zastarijo, zato je donacija Bankarta izjemno pomembna. S pomočjo najsodobnejše opreme bodo lahko izvajali tudi plevroskopije - pregled rebrne mrene. <p/> Predstavnica Bankarta, d.o.o., gospa Maja Usnik, direktorica Finančno-računovodsko splošnega sektorja, je ob predaji donacije izrazila zadovoljstvo, da bo oprema pomembno prispevala h kvaliteti bronhoskopije. Zaključila je z željo, da bi se tudi v prihodnje srečali na tak način. <p/> Za donacijo se je najprej zahvalila strokovna direktorica prof. dr. Saša Markovič, dr. med., višja svetnica, ki je zaposlenim čestitala za pridobitev naziva klinični oddelek oziroma terciarni status oddelka. <p/> Zaposleni v Kliničnem oddelku za pljučne bolezni in alergije so ponosni na nov naziv svoje enote, ki jim ga je ob koncu leta 2008 podelilo Ministrstvo za zdravje. Ko se je pred desetimi leti Klinični oddelek za pljučne bolezni in alergijo Golnik preselil iz UKC Ljubljana, je bil v UKC Ljubljana ustanovljen Center za zdravljenje bolnikov s pljučnimi boleznimi, sprva predvsem za potrebe UKC Ljubljana. Na začetku so bili zaposleni le trije zdravniki, ki so opravljali svetovalno službo za potrebe UKC Ljubljana in obravnavali paciente na 15 posteljah. Z veliko mero entuziazma in samoodrekanja so skupaj s sestrskim in nemedicinskim osebjem v 10 letih dosegli pomemben razvoj. Poleg hospitalne dejavnosti so začeli s specialistično ambulantno dejavnostjo, v kateri pregledajo 8.000 pacientov letno. Na novo so postavili invazivno diagnostiko pljučnih bolezni. Razvijati so začeli raziskovalno dejavnost. Objavili so veliko člankov v tuji in domači literaturi. Predavajo na domačih in tujih strokovnih srečanjih. Pomembno so se vključili v izobraževalno dejavnost Medicinske fakultete. Najpomembnejša področja, s katerimi se ukvarjajo, so: diagnostika pacientov s pljučnim rakom, pacientov z boleznimi rebrne mrene, pacientov s sarkoidozo in pacientov s pljučno hipertenzijo. Nenazadnje so glavni slovenski center za vodenje pacientov pred in po presaditvi pljuč. Seveda pa zdravijo tudi paciente z vsemi ostalimi pljučnimi boleznimi iz ljubljanske regije, ki jih ni malo. <p/> Glavna medicinska sestra UKC Ljubljana Erna Kos Grabnar pa je ob zaključku slovesnosti ob predaji donacije poudarila, da zaposleni zagotovo ne bi bili tako uspešni, če ne bi tako dobro sodelovali, saj veljajo za prijazen in strokovno visoko usposobljen tim, v katerem je sodelovanje med zdravniki, zdravstveno nego in drugimi na zavidljivi ravni.